Sps Marit Arnstad: Uaktuelt å ta SV med i regjering også etter 2025
– Vårt mål er regjeringssamarbeid bare med Ap. Avstanden til SV er for stor i viktige saker, sier Sps parlamentariske leder Marit Arnstad. Spørsmålet om hvem som vil og skal samarbeide med hvem etter valget neste høst, er like uavklart på rødgrønn og borgerlig side. Ap, SV og LO vil ha en rødgrønn flertallsregjering av Ap, Sp og SV. Men Marit Arnstad knuser den drømmen. Senterpartiet går ikke med på å slippe SV inn i regjeringskontorene: – Vi mener Ap og Sp er de partiene som det ligger best til rette for samarbeid med. Og at det er politiske realiteter som gjør at avstanden til andre parter blir såpass stor at regjeringssamarbeid ikke er aktuelt, sier hun. – Rødt, SV og Ap ber alle om rødgrønn samling. Hva svarer du dem? – Jeg sier at ethvert samarbeid må bygge på politiske realiteter. Og hvor stort realpolitisk fellesskap eller avstand det er. Vi har hatt et greit samarbeid med SV på Stortinget. Men vi må erkjenne at det er stor avstand mellom SV og Sp på en del avgjørende, viktige spørsmål som næringspolitikk, skatt og avgifter, olje og gass, vern og forvaltning. Det var grunnlaget for valget som ble tatt i 2021. Vi ser ikke noen grunn til å gjøre om på det, svarer hun. – Mange på venstresiden blir skuffet over at Sp stanser deres drømmeregjering? – Dette har vi vært åpne om hele tiden. Det kan ikke komme som noen overraskelse på noen at vi mener det mest fornuftige regjeringssamarbeidet er mellom Ap og Sp.  – Meningsmålingene viser at samarbeidet ikke har vært noen suksess? – Regjeringen har møtt veldig tunge og vanskelige saker. Ingen regjering går umerket gjennom en periode hvor du får kraftig prisstigning og økte renter. Men det er altfor tidlig å spå at det kommer til å være akkurat sånn i august 2025. Det er en lang vei dit. – Kan Ap gå til valg for en annen regjering enn den de leder i dag? – Den vurderingen overlater jeg til Ap. Vi bestemmer ikke over dem. Vi konsentrerer oss om det samarbeidet vi har i dag og vil at det skal fortsette, svarer Arnstad. Aps nestleder Tonje Brenna svarer at «Ap garanterer at rødgrønt flertall etter valget vil gi en Ap-ledet regjering forankret i dette flertallet».  – Vi har samarbeidet godt med Sp i regjering i denne stortingsperioden, og har samarbeidet godt med Sp og SV i regjering tidligere. Det viktigste er det politiske innholdet, og med oss vil Norge få en styringsdyktig regjering som fører politikk for at folk skal få bedre råd, med små forskjeller og sterkere fellesskap, skriver hun i en SMS. SV: Må ikke utelukke hverandre SV-leder Kirsti Bergstø ønsker å samle både Ap, Sp, SV, Rødt og MDG til et sterkere regjeringsprosjekt. – Jeg håper at de fem partiene på rødgrønn side skal åpne opp for samarbeid og samles om noen politiske saker som folk vet at kommer på plass med et rødgrønt flertall i 2025, skriver hun i en SMS. Valgresultatet vil avgjøre hvilke partier som skal forhandle om å danne regjering. – Det viktige nå er at partier på rødgrønn side ikke utelukker hverandre på forhånd, sier Bergstø. Tre hovedsaker Sp har blinket ut tre hovedsaker frem mot valget: 
Sp vil kun samarbeide med Ap i regjering da de mener avstanden til SV er for stor.  Sp har utpekt trygghet, hele Norge i bruk og nasjonal kontroll som hovedsaker frem mot neste valg.  Valgresultatet vil avgjøre hvilke partier som skal forhandle om å danne regjering.